Uredba Sveta (ES) št. 2466/96

z dne 17. decembra 1996

o spremembi Uredbe (EGS) št. 3508/92 o vzpostavitvi integriranega upravnega in nadzornega sistema za nekatere programe pomoči Skupnosti

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ker člen 6(2) Uredbe (EGS) št. 3508/92 [3] določa, da je treba zahtevke za pomoč "na površino" vložiti v prvi četrtini leta, vendar pa lahko Komisija dovoli državi članici, da določi datum za vložitev prošnje, ki je med 1. aprilom in datumi iz členov 10, 11 in 12 Uredbe Sveta (EGS) št. 1765/92 z dne 30. junija 1992 o vzpostavitvi sistema podpore za proizvajalce nekaterih poljščin [4]; ker bi glede na pridobljene izkušnje morale države članice imeti možnost, da na lastno odgovornost določijo rok za vložitev prošenj, ne da bi morale predhodno zaprositi Komisijo za dovoljenje, pri čemer pa morajo zlasti upoštevati čas, v katerem so na voljo vsi relevantni podatki za pravilno upravno in finančno upravljanje pomoči in za opravljanje kontrol;

ker člen 13(1) Uredbe (EGS) št. 3508/92 določa, da veljajo vsi elementi integriranega sistema najpozneje od 1. januarja 1996; ker bi bilo glede na dosedanje izkušnje, še zlasti pri vzpostavitvi alfanumeričnih identifikacijskih sistemov za enote rabe ali poljine in podatkovnih zbirk, primerno, da se navedeni rok prestavi za eno leto;

ker dokončna vzpostavitev integriranega sistema zahteva znatne naložbe, je treba obdobje, za katero se lahko odobri sofinanciranje Skupnosti, podaljšati za eno leto,

SPREJEL NASLEDNJO UREDBO:

Člen 1

Uredba (EGS) št. 3508/92 se spremeni na naslednji način:

1) Člen 6(2) se nadomesti z naslednjim besedilom:

"2. Zahtevke za pomoč "na površino"; je treba vložiti do datuma, ki ga določi država članica, ter ne sme biti poznejši od datumov iz členov 10, 11 in 12 Uredbe (EGS) št. 1765/92.

V vseh primerih se določi datum, ki med drugim upošteva potreben čas, v katerem so na voljo vsi bistveni podatki za pravilno upravno in finančno upravljanje pomoči ter za opravljanje kontrol, predvidenih v členu 8.";

2) člen 10(2) se spremeni:

(a) prvi pododstavek se nadomesti s:

"Finančni prispevek Skupnosti se od leta 1992 dodeli za dobo petih let v okviru sredstev, dodeljenih za ta namen.";

(b) tretji pododstavek se nadomesti z naslednjim besedilom:

"Skupni znesek se razdeli med države članice na naslednji način:

- za 1995:

Belgija | 2,2 % |

Danska | 2,3 % |

Nemčija | 9,2 % |

Grčija | 8,0 % |

Španija | 16,5 % |

Francija | 13,3 % |

Irska | 4,2 % |

Italija | 18,1 % |

Luksemburg | 0,6 % |

Nizozemska | 2,8 % |

Avstrija | 3,3 % |

Portugalska | 5,3 % |

Finska | 2,7 % |

Švedska | 2,4 % |

Združeno kraljestvo | 9,1 % |

- za 1996:

Belgija | 1,8 % |

Danska | 1,9 % |

Nemčija | 7,7 % |

Grčija | 6,7 % |

Španija | 13,7 % |

Francija | 11,1 % |

Irska | 3,5 % |

Italija | 15,1 % |

Luksemburg | 0,5 % |

Nizozemska | 2,3 % |

Avstrija | 9,3 % |

Portugalska | 4,4 % |

Finska | 7,6 % |

Švedska | 6,8 % |

Združeno kraljestvo | 7,6 % |

- za 1997:

Avstrija | 39,3 % |

Finska | 32,1 % |

Švedska | 28,6 %;" |

(c) k četrtemu pododstavku se doda naslednji stavek:

"Neporabljena sredstva se lahko v skladu s pogoji iz te uredbe razdelijo tistim državam članicam, ki vložijo prošnjo.";

3) člen 13(1)(b) se nadomesti z naslednjim besedilom:

"(b) glede drugih elementov iz člena 2 najpozneje od:

- 1. januarja 1998 za Avstrijo, Finsko in Švedsko,

- 1. januarja 1997 za druge države članice."

Člen 2

Ta uredba začne veljati dan po objavi v Uradnem listu Evropskih skupnosti.

Točka 2 člena 1 se uporablja z učinkom od 1. januarja 1996.

Ta uredba je v celoti zavezujoča in se neposredno uporablja v vseh državah članicah.

V Bruslju, 17. decembra 1996

Za Svet

Predsednik

I. Yates

[1] UL C 176, 19.6.1996, str. 13.

[2] Mnenje z dne 13. decembra 1996 (še ni objavljeno v Uradnem listu).

[3] UL L 355, 5.12.1992, str. 1. Uredba, kakor je bila nazadnje spremenjena z Uredbo (ES) št. 1577/96 (UL L 206, 16.8.1996, str. 4).

[4] UL L 181, 1.7.1992, str. 12. Uredba, kakor je bila nazadnje spremenjena z Uredbo (ES) št. 1575/96 (UL L 206, 16.8.1996, str. 1).

--------------------------------------------------